b'\n_START_ARTICLE_\nLietuvos kariuomen\xc4\x97s Speciali\xc5\xb3j\xc5\xb3 operacij\xc5\xb3 paj\xc4\x97gos\n_START_SECTION_\n\xc4\xaek\xc5\xabrimas\n_START_PARAGRAPH_\nPo Lietuvos nepriklausomyb\xc4\x97s paskelbimo i\xc5\xa1kilo poreikis suformuoti ginkluot\xc4\x85sias paj\xc4\x97gas. Vienas i\xc5\xa1 pirm\xc5\xb3j\xc5\xb3 toki\xc5\xb3 paj\xc4\x97g\xc5\xb3 buvo Auk\xc5\xa1\xc4\x8diausiosios Tarybos Apsaugos skyrius. Jo paskirtis buvo apsaugoti Lietuvos Seim\xc4\x85. B\xc4\x97gant metams Lietuvos kariuomen\xc4\x97 buvo pertvarkyta daugel\xc4\xaf kart\xc5\xb3. Po Kauno Vytauto Did\xc5\xbeiojo motorizuoto p\xc4\x97stinink\xc5\xb3 bataliono pertvarkymo 1995\xc2\xa0m., buvo sukurtas atskiras Vytauto Did\xc5\xbeiojo j\xc4\x97geri\xc5\xb3 batalionas, kuris v\xc4\x97liau tapo vienu i\xc5\xa1 pagrindini\xc5\xb3 SOP dalini\xc5\xb3._NEWLINE_Neoficialus SOP formavimas prasid\xc4\x97jo 1995\xc2\xa0m., po dvej\xc5\xb3 met\xc5\xb3 jos buvo pilnai suformuotos. Po rugs\xc4\x97jo 11 d. i\xc5\xa1puoli\xc5\xb3 pagrindin\xc4\x97 dalinio paskirtis buvo u\xc5\xbekirsti keli\xc4\x85 terorist\xc5\xb3 i\xc5\xa1puoliams, sunaikinti teroristus ir i\xc5\xa1gelb\xc4\x97ti \xc4\xafkaitus. Vytauto Did\xc5\xbeiojo j\xc4\x97geri\xc5\xb3 bataliono kariai vadinami \xe2\x80\x9eJ\xc4\x97geriais\xe2\x80\x9c. Ypatingosios paskirties tarnybos kariai vadinami \xc5\xbealiukais._NEWLINE_Po 2007\xc2\xa0m. pertvarkymo, buvo sukurta nauja Kovini\xc5\xb3 nar\xc5\xb3 tarnyba, kurios u\xc5\xbeduotys buvo povandenin\xc4\x97s ir vandens pavir\xc5\xa1iaus operacijos._NEWLINE_Tarp slap\xc4\x8diausi\xc5\xb3 SOP dalini\xc5\xb3 yra eskadronai, vadinami Aitvaras. Pirm\xc4\x85 kart\xc4\x85 \xc5\xa1i\xc5\xb3 eskadron\xc5\xb3 buvimas vie\xc5\xa1ai pripa\xc5\xbeintas 2000\xc2\xa0m., kai lietuvi\xc5\xb3 j\xc5\xabreiviai buvo pagrobti Pusiaujo Gvin\xc4\x97joje. Aitvaras vykdo itin slaptas u\xc5\xbeduotis.\n_START_SECTION_\nVeiklos istorija\n_START_PARAGRAPH_\nLietuvos speciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 daliniai dalyvavo misijose visame pasaulyje. Nuo 2002\xc2\xa0m. iki 2004\xc2\xa0m. Aitvaro b\xc5\xabriai dalyvavo operacijoje \xe2\x80\x9eTvirta Taika\xe2\x80\x9c Afganistane. Pasirengimas ir operacij\xc5\xb3 vykdymas buvo nuolat giriamas koalicijos partneri\xc5\xb3._NEWLINE_4 eskadronai 2002\xe2\x80\x932004\xc2\xa0m. pakaitomis po 6 m\xc4\x97n. dalyvavo JAV vadovaujamoje operacijoje \xe2\x80\x9eTvirta Taika\xe2\x80\x9c Afganistane. Nuo 2005 met\xc5\xb3 vasaros dalyvauja NATO greitojo reagavimo paj\xc4\x97gose (NRF, NATO Response Forces)._NEWLINE_Nuo 2007\xc2\xa0m. SOP kariai dalyvauja NATO vadovaujamoje Tarptautini\xc5\xb3 saugumo paramos paj\xc4\x97g\xc5\xb3 misijoje Afganistano pietuose.\n_START_SECTION_\nKariai\n_START_PARAGRAPH_\nDaugiapakopius atrankos etapus \xc4\xafveik\xc4\x99 kariai yra perkeliami \xc4\xaf SOP, \xc4\xaf vien\xc4\x85 i\xc5\xa1 trij\xc5\xb3 padalini\xc5\xb3 (YPT, VDJB, KNT), kur toliau vykdo nuosekl\xc5\xb3 rengim\xc4\x85 pagal padalinio specifik\xc4\x85.'